Návrh

# Vyhláška

## Ministerstva pôdohospodárstva a rozvoja vidieka Slovenskej republiky

## z ................ 2011,

## ktorým sa vydávajú podrobnosti o tabakových výrobkoch

Ministerstvo pôdohospodárstva a rozvoja vidieka Slovenskej republiky podľa § 16 zákona č. .../2011 Z. z. o tabakových výrobkoch ustanovuje:

## Predmet úpravy

Touto vyhláškou sa ustanovujú podrobnosti o

1. zložkách, surovinách a iných látkach, ktoré sú povolené pri výrobe tabakových výrobkov a ich množstvo, ktoré je povolené,
2. zložkách, ktoré sú zakázané používať pri výrobe tabakových výrobkov,
3. požiadavkách na kvalitu tabakových výrobkov,
4. požiadavkách na prevádzkarne, v ktorých sa tabakové výrobky a zložky tabakových výrobkov vyrábajú a skladujú,
5. označovaní tabakových výrobkov,
6. vzore oznámenia o registrácii výroby tabakových výrobkov a činností súvisiacich s ich umiestňovaním na trh.

## Základné pojmy

Na účely tejto vyhlášky sa rozumie:

1. tabakovou surovinou prírodne alebo umele sušený alebo fermentovaný tabakový list rastliny druhu Nicotiana tabacum, ako aj jej časti; tabakové listy môžu byť celé, vyžilené, trhané alebo lámané. Za tabakovú surovinu sa považuje aj tabaková fólia a tabakový zvyšok, ak nie je tabakovým výrobkom podľa osobitného predpisu,[[1]](#footnote-2))
2. tabakovou fóliou homogenizovaný alebo rekonštituovaný tabak vyrobený spojením jemne rozdrobeného tabaku, spracovateľného tabakového zvyšku a tabakového prachu,
3. tabakovým zvyškom zostatok z tabakových listov a ich častí, vznikajúci pri ich spracovaní a manipulácií s nimi, alebo pri výrobe tabakových výrobkov.

## Používanie zložiek

1. Zoznam zložiek, ktoré možno pridávať do tabakovej suroviny je uvedený v prílohe č. 1.
2. Zoznam zložiek, ktoré možno používať pri výrobe jednotlivých kategórií zložiek je uvedený v prílohe č. 1.
3. Zoznam zložiek, ktoré nemožno používať pri výrobe tabakových výrobkov je uvedený v prílohe č. 2.

## Určovanie prípustného množstva škodlivých látok

Stanovenie obsahu dechtu, nikotínu, oxidu uhoľnatého v cigaretách a overovanie údajov o obsahu dechtu a nikotínu uvádzaných na spotrebiteľských baleniach cigariet sa vykonáva podľa medzinárodných noriem[[2]](#footnote-3)).

## Označovanie tabakových výrobkov

1. Označovanie tabakových výrobkov uvádzaných do obehu musí spĺňať požiadavky ustanovené týmto výnosom a osobitnými predpismi.[[3]](#footnote-4))
2. Tabakové výrobky nemusia byť označené dátumom minimálnej trvanlivosti ani dátumom spotreby.

## Základné údaje

1. Na spotrebiteľskom obale tabakového výrobku okrem dodatočných priehľadných obalov sa v štátnom jazyku[[4]](#footnote-5)) uvádzajú tieto údaje:
2. obchodný názov,
3. obchodné meno a sídlo výrobcu, baliarne, distribútora alebo dovozcu,
4. údaj o množstve,
5. pôvod tabakového výrobku,
6. identifikácia dávky, šarže alebo jej ekvivalentu.
7. Označovanie tabakového výrobku aj v iných jazykoch nesmie byť prekážkou čitateľnosti údajov uvádzaných v štátnom jazyku.

## Označovanie obchodným názvom

1. Obchodný názov je názov, pod ktorým sa tabakový výrobok uvádza na trh a ktorý vyjadruje jeho podstatu a spôsob použitia.
2. Obchodný názov tabakového výrobku môže byť utvorený kombináciou slova a znaku alebo slova a grafického vyobrazenia s označením údaja o množstve.
3. Ochranná známka, obchodná značka, značkové meno, chránený názov alebo iný názov tabakového výrobku nenahrádza údaj podľa odseku 1.

## Označovanie obchodného mena a sídla výrobcu, baliarne, distribútora alebo dovozcu

1. Ako sídlo výrobcu, baliarne, distribútora alebo dovozcu tabakového výrobku sa uvádza len názov obce.
2. Z označenia podľa § 6 ods. 1 písm. b) musí byť zrejmé, či ide o výrobcu, baliareň, distribútora alebo dovozcu tabakového výrobku.

## Označovanie údajov o množstve

1. Údaj o množstve sa označuje podľa druhu tabakového výrobku v kusoch (ks) alebo v hmotnostných jednotkách v gramoch (g) alebo v kilogramoch (kg).
2. Označenie údaja o hmotnosti znamená hmotnosť tabakového výrobku bez obalu.
3. Údaj o hmotnosti, ak nie je označený značkou „e“ podľa osobitného predpisu[[5]](#footnote-6)) sa musí doplniť na obale o označenie zápornej odchýlky hmotnosti. Odchýlku možno označovať v jednotkách hmotnosti alebo v percentách so záporným znamienkom.
4. Údaj o množstve sa nemusí označovať, ak je počet alebo hmotnosť výrobku uvedená v označení tabakového výrobku.

## Označovanie pôvodu

1. Pôvod tabakového výrobku alebo miesto pôvodu tabakového výrobku sa uvádza na obale tabakového výrobku len ak táto informácia už nie je uvedená v označení výrobcu, alebo ak by jej neuvedenie mohlo uviesť spotrebiteľa do omylu.
2. Tabakové výrobky, ktoré pochádzajú z niektorého členského štátu Európskej únie možno označiť slovami „Vyrobené v EÚ“.

## Požiadavky na skladovanie a prepravu

V skladoch s betónovou podlahou alebo inou podlahou ako drevenou sa prepravné obaly tabakových výrobkov ukladajú na drevené suché palety. Prepravné obaly sa umiestňujú aspoň 50 cm od stien a okien; musia byť chránené pred priamymi poveternostnými vplyvmi, pred zemnou vlhkosťou, sálavým teplom vyhrievacích telies a cudzími pachmi.

Vzor oznámenia o registrácii výroby tabakových výrobkov a činností súvisiacich s ich umiestňovaním na trh je uvedený v prílohe č. 3.

Požiadavky podľa tejto vyhlášky sa nevzťahujú na výrobky, ktoré boli vyrobené alebo uvedené na trh v inom členskom štáte Európskej únie v súlade s právom členského štátu, alebo boli uvedené na trh v súlade s právom niektorého zo štátov Európskeho združenia voľného obchodu, ktoré sú súčasne zmluvnou stranou dohody Európskeho hospodárskeho priestoru a Turecka.

## Záverečné ustanovenia

Tento zákon bol prijatý v súlade s právne záväzným aktom Európskej únie v oblasti technických noriem a technických predpisov.[[6]](#footnote-7))

## Účinnosť

Tento zákon nadobúda účinnosť 1. októbra 2011.

1. ) § 4 ods. 3 písm. c) druhý bod zákona č. 106/2004 Z. z. o spotrebnej dani z tabakových výrobkov v znení neskorších predpisov. [↑](#footnote-ref-2)
2. ) Napríklad STN ISO 4387 Cigarety. Stanovenie celkového množstva tuhých látok a beznikotínovej sušiny použitím analytického nafajčovacieho stroja; STN ISO 10315 Cigarety. Stanovenie nikotínu v kondenzátoch dymu. Metódy plynovej chromatografie; STN ISO 8454 Cigarety. Stanovenie oxidu uhoľnatého v plynnej fáze cigaretového dymu. NDIR metóda; STN ISO 8243 Cigarety. Odber vzoriek. [↑](#footnote-ref-3)
3. ) Napríklad zákon č. 377/2004 Z. z. o ochrane nefajčiarov, zákon č. 106/2004 Z. z. o spotrebnej dani z tabakových výrobkov. [↑](#footnote-ref-4)
4. ) Zákon č. 270/1995 Z. z. o štátnom jazyku Slovenskej republiky v znení neskorších predpisov. [↑](#footnote-ref-5)
5. ) Vyhláška Úradu pre normalizáciu, metrológiu a skúšobníctvo Slovenskej republiky č. 207/2000 Z. z. o označenom spotrebiteľskom balení. [↑](#footnote-ref-6)
6. ) Smernica Európskeho parlamentu a Rady 98/34/ES z 22. júna 1998 ktorou sa ustanovuje postup pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti (Mimoriadne vydanie Ú. v. EÚ, kap. 13/zv. 20) v platnom znení. [↑](#footnote-ref-7)